หุ้นปิดร่วง 24 จุด
หุ้นไทยร่วงต่ออีก 24.58 จุด ซื้อขายท่วมท้นกว่า 8.3 หมื่นล้านบาท กังวลเพิ่มวางเงินประกันสกัดตลาดร้อนแรง
20 มี.ค. 2556

หุ้นไทยร่วงต่ออีก 24.58 จุด ซื้อขายท่วมท้นกว่า 8.3 หมื่นล้านบาท กังวลเพิ่มวางเงินประกันสกัดตลาดร้อนแรง
ภาวะตลาดหุ้นไทยปิดตลาดที่ 1,543.67 จุด ลดลง 24.58 จุด หรือ 1.57 % มูลค่าซื้อขาย  83,656.86 ล้านบาท แม้ว่าตลาดช่วงบ่ายจะเด้งขึ้นมาบ้าง หลังจากนายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง ยืนยันไม่มีมาตรการพิเศษคุมเงินบาทแข็งค่า แต่ตลาดหุ้นกลับมาคุมการวางหลักประกันและเรียกเงินประกันเพิ่มจากนักลงทุน เพื่อสกัดความแรงของตลาดหุ้น 
หลักทรัพย์ที่มีมูลค่าซื้อขายสูงสุด 5 อันดับแรกคือ 
1.PTT      ปิดที่      333 บาท       ลดลง      -5 บาท         มูลค่าการซื้อขาย     3,015.98     ล้านบาท 
2.CK        ปิดที่     25.50 บาท    ลดลง -2.75 บาท       มูลค่าการซื้อขาย      2,905.87          ล้านบาท 
3.BTS      ปิดที่      9.35 บาท        ไม่เปลี่ยนแปลง           มูลค่าการซื้อขาย       2,710.82             ล้านบาท 
4.TRUE   ปิดที่     7.75 บาท        ไม่เปลี่ยนแปลง           มูลค่าการซื้อขาย       2,411.95          ล้านบาท
5.ITD        ปิดที่      7.60 บาท        ลดลง -1.30 บาท          มูลค่าการซื้อขาย     2,367.22                   ล้านบาท 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ เชิงกุลยุทธ์ บริษัทหลักทรัพย์ทิสโก้ กล่าวว่า ตลาดหุ้นหมดความกังวลช่วงสั้น ๆ กับมาตรการพิเศษคุมเงินบาทแข็งค่า แต่ตลาดที่ปรับตัวลงต่อเนื่องขณะนี้มาจากปัจจัยที่โบรกเกอร์หลายรายเรียกวางเงินประกันเพิ่มในหุ้นบางตัวที่มีความเสี่ยง จากปกติ 50 เพิ่มเป็น 60 % และไม่ปล่อยมาร์จิ้นเพิ่ม แต่ไม่ถึงขั้นฟอร์สเซล หรือบังคับขาย
สำหรับการเรียกหลักประกันเพิ่ม ควรทำในช่วงตลาดขาขึ้น เพื่อป้องกันความเสี่ยงนักลงทุน การมาเรียกหลักประกันเพิ่มหรือวางเงินประกันเพิ่ม เป็นการสกัดความเสี่ยงเพิ่มในช่วงตลาดขาลง
นายอภิชาติ กล่าวถึงทิศทางตลาดวันพรุ่งนี้ ( 21 มี.ค.) ว่า ยังเป็นแนวโน้มขาลง ถ้าปัจจัยต่าง ๆ ทั้งไซปรัส และมาตรการเรียกวางหลักประกันเพิ่มยังไม่ชัดเจน ดัชนีมีแนวต้าน 1,570 จุด และแนวรับที่จุดต่ำสุดเดิม 1,534-1,535 จุด